West End (Londýn)

West End je oblasť centrálneho Londýna, v ktorej sa nachádzajú najznámejšie turistické pamiatky. Je sídlom mnohých obchodných spoločností a zároveň je považovaný za najpopulárnejší nákupný a zábavný obvod Londýna. 

Slová „West End“ sa stali synonymom londýnskeho komerčného divadla. Spolu s Broadway v New Yorku tvoria oblasti s najväčšou koncentráciou divadiel v anglicky hovoriacom svete. Táto oblasť často býva označovaná aj ako „Theatreland“.

West End sa zvyčajne považuje za jeden z troch pólov centrálneho Londýna: City je symbolom bankovníctva a finančníctva, Westminster symbolom vlády (Whitehall a Parlament) a West End je symbolom obchodu a zábavy. 

 Poloha 
Názov „West End“ je veľmi flexibilný termín s rôznymi významami v rôznych kontextov. Môže sa ním myslieť zábavná štvrť plná kín a divadiel v okolí Leicester Square, Shaftesbury Avenue a Covent Garden. Nepochybne sem patria aj obchodné ulice. Oxford Street je jednou z najznámejších ulíc sveta na nakupovanie módneho značkového oblečenia. 

Vybieha z Charing Cross Road na východe, prechádza cez Oxford Circus, kde pretína ďalšiu obchodnú tepnu - Regent Street a končí až pri Marble Arch na západe. Sídli na nej veľké množstvo obchodných domov známych firiem, ako napr. Selfridges, John Lewis a Marks and Spencer.

Nachádza sa tu aj Trafalgar Square, jedna z najnavštevovanejších pamiatok Londýna. Na juh od východnej časti Oxford Street sa rozkladá Soho, sieť malých uličiek plných reštaurácií, krčmičiek, menších obchodov a butikov, divadiel a kín. Soho je známe svojimi rušnými klubmi, barmi a gay komunitou.

Piccadilly je známou dopravnou tepnou, ktorá vedie z Piccadilly Circus na východe k Hyde Park Corner na západe. V jej okolí nájdeme Mayfair a Green Park. Ďalšími dopravnými tepnami tejto časti mesta sú Regent Street a Bond Street.

 Najznámejšie miesta vo West Ende 
 Berkeley Square
 Bond Street
 Grosvenor Square
 Hyde Park Corner
 Charing Cross Road
 Kingsway
 Leicester Square
 Marble Arch
 Oxford Street
 Oxford Circus
 Park Lane
 Piccadilly
 Piccadilly Circus
 Regent Street
 Strand
 Shaftesbury Avenue
 Soho
 Soho Square
 Trafalgar Square
 Tottenham Court Road
 Wardour Street

 Pozri aj 
 West End (divadlo)
 East End

Kategória:Časti Londýna
Kategória:City of Westminster